《江西试罢还故里八月二十九日过飞猿岭连日遇》
宋代·林亦之

万里崎岖愁不禁，飞猿更听雨淋淋。
剩将暑药凉无用，未著秋衣寒已深。
刻鹄雕虫成底事，牧羊餧鸭负初心。
还家渐近病渐好，得句自题时自吟。

作者简介：（1136—1185）宋福州福清人，字学可，号月渔，一号网山。林光朝高弟，继光朝讲学于莆之红泉。赵汝愚帅闽，荐于朝，命未下而卒。有《论语考工记》、《毛诗庄子解》、《网山集》等。